b"\n_START_ARTICLE_\nLuxemburg\n_START_SECTION_\nGovern i pol\xc3\xadtica\n_START_PARAGRAPH_\nEl Gran Ducat de Luxemburg \xc3\xa9s un estat que est\xc3\xa0 constitu\xc3\xaft en una monarquia parlament\xc3\xa0ria constitucional i heredit\xc3\xa0ria. Des de la constituci\xc3\xb3 de 1868, els poders executius recauen sobre el gran duc i el seu gabinet, que consta de diversos ministres dirigits per un primer ministre. El gran duc t\xc3\xa9 el poder de dissoldre el parlament i convocar eleccions per a escollir-ne un de nou._NEWLINE_El poder legislatiu el t\xc3\xa9 la Cambra dels Diputats (60 escons), escollits per sufragi directe cada cinc anys. Una segona cambra, el Consell d'Estat (Conseil d'\xc3\x89tat), format per 21 ciutadans corrents designats pel gran duc, assessoren la Cambra dels Diputats en l'elaboraci\xc3\xb3 de la legislaci\xc3\xb3._NEWLINE_Luxemburg \xc3\xa9s membre de l'ONU, de l'OCDE, del Consell d'Europa, de la Uni\xc3\xb3 Europea i del Benelux. La capital d'aquest Estat \xc3\xa9s la ciutat de Luxemburg, que t\xc3\xa9 uns 100.000 habitants (2012)._NEWLINE_El poder judicial es basa en el sistema de llei civil. Al pa\xc3\xads hi ha 3 jutjats de pau, 2 corts del districte, un Tribunal Administratiu, un Tribunal Constitucional i el Tribunal Suprem, que inclou el Tribunal d'Apel\xc2\xb7lacions i el Tribunal de Cassaci\xc3\xb3.\n_START_SECTION_\nGeografia\n_START_PARAGRAPH_\nLuxemburg \xc3\xa9s un pa\xc3\xads de relleu ondulat, amb dues regions naturals ben marcades: la septentrional, o \xc3\x96sling, que forma part de l'aspre mass\xc3\xads de les Ardenes, tallat per profundes valls i solcat pels rius Sure, Our, Clerf i Wiltz, afluents del Mosel\xc2\xb7la, que, amb el Sure i l'Our, marca la frontera oriental (el terreny, poc f\xc3\xa8rtil, \xc3\xa9s cobert de bosc i, a l'extrem nord, de landes i torberes), i la regi\xc3\xb3 centromeridional, o Gutland ('bon pa\xc3\xads'), amb relleu suau i amples valls, de conreu dens. El clima, continental, presenta difer\xc3\xa8ncies d\xe2\x80\x99hivern entre el N i el S; als altiplans septentrionals, poc arrecerats del vent, les temperatures s\xc3\xb3n rigoroses, amb mitjanes normalment sota zero (Clervaux, -1,3\xc2\xa0\xc2\xb0C; Echternach, -1,6\xc2\xa0\xc2\xb0C pel gener); contr\xc3\xa0riament, al Gutland s\xc3\xb3n relativament suaus (Luxemburg, 1,6\xc2\xa0\xc2\xb0C pel gener). A l'estiu les temperatures s\xc3\xb3n quasi uniformes a tot el pa\xc3\xads (m\xc3\xa9s de 17\xc2\xa0\xc2\xb0C).  Les precipitacions s\xc3\xb3n abundants, amb m\xc3\xa0ximes d\xe2\x80\x99estiu i mitjanes anuals de l'ordre de 600\xe2\x80\x93800\xc2\xa0mm, i disminueixen d\xe2\x80\x99oest a est._NEWLINE_L'Estat est\xc3\xa0 dividit en 3 divisions administratives, que no responen a una realitat historicopol\xc3\xadtica determinant: Diekirch, Grevenmacher i Luxembourg. Tamb\xc3\xa9 est\xc3\xa0 dividit en 12 cantons i 118 municipis (communes). D'aquests \xc3\xbaltims, uns 12 tenen estatus de ciutat, de les quals Luxemburg, la capital, \xc3\xa9s la m\xc3\xa9s poblada del pa\xc3\xads._NEWLINE_La poblaci\xc3\xb3 origin\xc3\xa0ria del pa\xc3\xads, de proced\xc3\xa8ncia francesa i alemanya, constitueix des del punt de vista \xc3\xa8tnic una entitat aut\xc3\xb2noma i for\xc3\xa7a homog\xc3\xa8nia. Representa el 74% de la poblaci\xc3\xb3, mentre que la resta \xc3\xa9s composta per estrangers, principalment portuguesos (8%) i italians (6%). La majoria parla el luxemburgu\xc3\xa8s, dialecte germ\xc3\xa0nic, oficial des de l'any 1984. El franc\xc3\xa8s, emprat principalment per l'administraci\xc3\xb3, i l'alemany, emprat en el comer\xc3\xa7 i la premsa, tamb\xc3\xa9 hi s\xc3\xb3n oficials. La poblaci\xc3\xb3 urbana \xc3\xa9s del 78%. El 96% dels luxemburguesos s\xc3\xb3n cat\xc3\xb2lics."